## El Consell col·labora amb la Federació de Pilota Valenciana per al foment i desenrotllament de la pilota com a esport autòcton valencià

*** L’objectiu és potenciar este esport declarat bé d’interés cultural i donar suport i fomentar l’organització de competicions de màxim nivell de pilota valenciana
* La Generalitat destina un màxim de 355.000 euros durant 2024**

El Consell ha aprovat les bases reguladores per a la concessió directa d’una subvenció per import de 335.000 euros a la Federació de Pilota de la Comunitat Valenciana.

L’objectiu d’esta ajuda és donar suport i fomentar l’organització de competicions de màxim nivell de pilota valenciana, l’enfortiment de les estructures organitzatives de l’esport de la pilota, el suport als i les esportistes referents en cada una de les especialitats i la promoció de la pilota femenina.

El Consell concedix directament esta ajuda per raons d’interés social, donada la necessitat de promocionar, defendre i conservar un esport tan arrelat com és la pilota a la Comunitat Valenciana, declarat bé d’interés cultural immaterial per la Generalitat.

Seran objecte de subvenció, quant a pilota elit femenina, les competicions Copa President Diputació de Raspall Femení; Copa Diputació Alacant i Castelló de Raspall Femení; Lliga Pro1 de Raspall Femení; Campionat Individual de Raspall Femení -Trofeu President de la Generalitat; Trofeu Mestresses de Raspall Femení i Trofeu Rolser de Raspall Femení.

D’altra banda, en la secció de pilota elit masculina, es desenrotllaran les competicions següents: Copa Pro1 d’Escala i Corda; Copa Pro2 d’Escala i Corda; Copa Diputació d’Alacant d’Escala i Corda; Copa Diputació de Castelló d’Escala i Corda; Lliga Pro1 d’Escala i Corda; Lliga Pro 2 d’Escala i Corda; Trofeu Mestres d’Escala i Corda; Campionat Individual d’Escala i Corda-Trofeu President de la Generalitat; Copa Diputació de Frontó; Copa Pro1 de Raspall; Copa Pro2 de Raspall; Lliga Pro1 de Raspall; Lliga Pro2 de Raspall; Campionat Individual de Raspall-Trofeu President de la Generalitat; Open de Galotxa i Trofeu Mancomunitats de Raspall.

Esta actuació s’emmarca en el que s’establix per la Llei 2/2011, de l’esport i l’activitat física de la Comunitat Valenciana, que establix que una de les línies generals d’actuació de la Generalitat és protegir i difondre els esports i jocs autòctons, dins i fora de la Comunitat Valenciana, com a manera de promocionar i mantindre les tradicions esportives valencianes.

Fecha: 10/09/2024